b"\n_START_ARTICLE_\nPrekmurj\xc4\x97\n_START_SECTION_\nPavadinimas\n_START_PARAGRAPH_\nRegionas pavadintas pagal Muros up\xc4\x99, kuri skiria Prekmurj\xc4\x99 nuo likusios Slov\xc4\x97nijos. Slov\xc4\x97n. Prekmurje atitinka liet. 'U\xc5\xbemur\xc4\x97, kra\xc5\xa1tas u\xc5\xbe Muros up\xc4\x97s', lotyni\xc5\xa1kas atitikmuo yra Transmurania._NEWLINE__NEWLINE_Vengri\xc5\xa1kas pavadinimas yra Muravid\xc3\xa9k, voki\xc5\xa1kas\xc2\xa0\xe2\x80\x93 \xc3\x9cbermurgebiet._NEWLINE_Pavadinimas Prekmurje atsirado palyginti neseniai. Iki 1919\xc2\xa0m. slov\xc4\x97n\xc5\xb3 gyvenamos \xc5\xbeem\xc4\x97s Vengrijos karalyst\xc4\x97s Vaso grafyst\xc4\x97je buvo vadinamos Slov\xc4\x97n\xc5\xb3 marka arba Vend\xc5\xb3 marka (slov\xc4\x97n. Slovenska krajina, veng. Vendvid\xc3\xa9k)._NEWLINE__NEWLINE_Dabartin\xc4\x97s Prekmurj\xc4\x97s dalis, priklausiusi Zalos medei (sritis tarp Lendavos, Kobilj\xc4\x97s ir Beltinci) nebuvo laikoma Slov\xc4\x97n\xc5\xb3 markos dalimi. Iki XIX a. prad\xc5\xbeios \xc5\xa1i Zalos med\xc4\x97s dalis ba\xc5\xbenytiniu po\xc5\xbei\xc5\xabriu priklaus\xc4\x97 Zagrebo arkivyskupijai. Arkivyskupijos dokumentacijoje kra\xc5\xa1tas buvo vadinamas Transmuranija arba Prekmurj\xc4\x97._NEWLINE__NEWLINE_Po 1919\xc2\xa0m. \xc5\xa1is pavadinimas buvo prisimintas, j\xc4\xaf \xc4\x97m\xc4\x97 naudoti naujoje Jugoslavijos karalyst\xc4\x97je. \xc5\xa0is pavadinimas vietini\xc5\xb3 gyventoj\xc5\xb3 tarpe nei\xc5\xa1populiar\xc4\x97jo. Vietiniai ir toliau vadino Slovenska krajina, o v\xc4\x97liau\xc2\xa0\xe2\x80\x93 Murska krajina 'Muros marka'. Pastarasis pavadinimas ir buvo populiariausias iki Antrojo pasaulinio karo. Dabartinis vengri\xc5\xa1kas pavadinimas irgi lik\xc4\x99s i\xc5\xa1 to laikotarpio ir yra \xc5\xbeod\xc5\xbeio Murska krajina vertinys._NEWLINE__NEWLINE_Pavadinimas Prekmurj\xc4\x97 \xc4\xafsigal\xc4\x97jo po Antrojo pasaulinio karo ir pakeit\xc4\x97 ankstesniuosius pavadinimus._NEWLINE_Senasis vengri\xc5\xa1kas pavadinimas Vendvid\xc3\xa9k Vengrijoje vis dar egzistuoja, bet dabar jau rei\xc5\xa1kia nedidel\xc4\x99 slov\xc4\x97n\xc5\xb3 gyvenam\xc4\x85 teritorij\xc4\x85 tarp Sentgotthardo (Szentgotthard) ir Slov\xc4\x97nijos sienos, kuri po 1919\xc2\xa0m. liko Vengrijai.\n_START_SECTION_\nIstorija\n_START_PARAGRAPH_\nRegionas gyvenamas nuo akmens am\xc5\xbeiaus. V\xc4\x97liau jis buvo Romos imperijos dalis, po to\xc2\xa0\xe2\x80\x93 ostgot\xc5\xb3 karalyst\xc4\x97s, v\xc4\x97liau\xc2\xa0\xe2\x80\x93 lombard\xc5\xb3, avar\xc5\xb3 karalys\xc4\x8di\xc5\xb3, frank\xc5\xb3 imperijos, Balatono kunigaik\xc5\xa1tyst\xc4\x97s (IX a.), Arnulfo Karantanijos karalyst\xc4\x97s (X am\xc5\xbeius) dalis._NEWLINE__NEWLINE_X am\xc5\xbeiaus gale \xc4\xaf region\xc4\x85 \xc4\xafsiver\xc5\xbe\xc4\x97 madjarai, ir jis tapo Vengrijos karalyst\xc4\x97s dalimi iki 1919\xc2\xa0m. Po to regionas buvo aneksuotas Serb\xc5\xb3, kroat\xc5\xb3 ir slov\xc4\x97n\xc5\xb3 karalyst\xc4\x97s._NEWLINE_Rom\xc4\x97n\xc5\xb3 valdymo laikais regionas buvo Panonijos provincijos dalis. Gali b\xc5\xabti, kad ankstyvos slav\xc5\xb3 gyvenviet\xc4\x97s regione egzistavo jau anks\xc4\x8diau, ta\xc4\x8diau \xc5\xa1iuolaikini\xc5\xb3 slov\xc4\x97n\xc5\xb3 prot\xc4\x97viai atsikraust\xc4\x97 i\xc5\xa1 rytini\xc5\xb3 Alpi\xc5\xb3 ir apsigyveno Prekmurj\xc4\x97je po to, kai Karolio Did\xc5\xbeiojo frankai sutriu\xc5\xa1kino avarus._NEWLINE__NEWLINE_IX a. regionas buvo slav\xc5\xb3 Balatono kunigaik\xc5\xa1tyst\xc4\x97s dalis. Kunigaik\xc5\xa1tyst\xc4\x97s centras buvo dabartinis Blatnogradas prie Balatono e\xc5\xbeero. V\xc4\x97liau kunigaik\xc5\xa1tyst\xc4\x97 suiro ir \xc4\xafsiliejo \xc4\xaf Karantanijos karalyst\xc4\x99, sukurt\xc4\x85 vokie\xc4\x8di\xc5\xb3 imperatoriaus Arnulfo Karintie\xc4\x8dio. \xc5\xa0i\xc4\x85 karalyst\xc4\x99, vienijusi\xc4\x85 visus slov\xc4\x97n\xc5\xb3 prot\xc4\x97vius, sunaikino madjarai \xc4\xafsibrov\xc4\x97liai, kurie u\xc5\xbekariavo Panonijos lygum\xc4\x85 ir \xc4\xafjung\xc4\x97 b\xc5\xabsim\xc4\x85j\xc4\x85 Prekmurj\xc4\x99 \xc4\xaf Vengrijos karalyst\xc4\x99. Slov\xc4\x97n\xc5\xb3 gyvenamos \xc5\xbeem\xc4\x97s XII a. pabaigoje jau buvo susitraukusios iki dabartinio dyd\xc5\xbeio ir daugiau nesikeit\xc4\x97. Regionas tarp XI a. ir 1526\xc2\xa0m. priklaus\xc4\x97 Vaso grafystei._NEWLINE_1526\xc2\xa0m. Prekmurj\xc4\x97 kartu su visa vakar\xc5\xb3 Vengrija atsid\xc5\xabr\xc4\x97 Habsburg\xc5\xb3 vald\xc5\xbeioje. Tik keli kaimai trumpais tarpsniais tur\xc4\x97jo mok\xc4\x97ti duokl\xc4\x99 osmanams 1566\xe2\x80\x931688\xc2\xa0m. O Beltinciai (vadinti Balatinu) tapo Balatino sand\xc5\xbeako (Kanij\xc4\x97s provincija) centru._NEWLINE__NEWLINE_1687\xc2\xa0m. buvo atkurta Vaso grafyst\xc4\x97, kuriai ir priklaus\xc4\x97 \xc5\xa1is regionas (su nedidele pertrauka 1849\xe2\x80\x931867\xc2\xa0m.). Tik Lendavos apylink\xc4\x97s priklaus\xc4\x97 Zalos medei._NEWLINE_Pasibaigus Pirmajam pasauliniam karui ir vykstant 1919\xc2\xa0m. Vengrijos revoliucijai buvo \xc4\xafsik\xc5\xabrusi kelias dienas egzistavusi Prekmurj\xc4\x97s respublika. Po to kra\xc5\xa1t\xc4\x85 okupavo Jugoslavijos kariuomen\xc4\x97 ir \xc4\xafjung\xc4\x97 Prekmurj\xc4\x99 \xc4\xaf naujai \xc4\xafkurt\xc4\x85 Serb\xc5\xb3, kroat\xc5\xb3 ir slov\xc4\x97n\xc5\xb3 karalyst\xc4\x99, kuri 1929\xc2\xa0m. buvo pervadinta \xc4\xaf Jugoslavijos karalyst\xc4\x99._NEWLINE__NEWLINE_Tarp 1918 ir 1922\xc2\xa0m. regionas buvo Mariboro grafyst\xc4\x97s, o 1929\xe2\x80\x931941\xc2\xa0m.\xc2\xa0\xe2\x80\x93 Dravos banato (sostin\xc4\x97 Liubliana) dalis._NEWLINE__NEWLINE_Antrojo pasaulinio karo metais (1941\xe2\x80\x931944\xc2\xa0m.) Prekmurj\xc4\x97 buvo okupuota Hor\xc4\x8dio (Mikl\xc3\xb3s Horthy) Vengrijos, o 1944\xe2\x80\x931945\xc2\xa0m.\xc2\xa0\xe2\x80\x93 nacistin\xc4\x97s Vokietijos. Prekmurj\xc4\x99 1945\xc2\xa0m. gegu\xc5\xbe\xc4\x97s m\xc4\x97n. i\xc5\xa1laisvino Tarybin\xc4\x97 Armija. Po karo kra\xc5\xa1tas tapo Slov\xc4\x97nijos socialistin\xc4\x97s respublikos (naujai sukurtos Jugoslavijos valstyb\xc4\x97s sud\xc4\x97tyje) dalimi.\n_START_SECTION_\nVirtuv\xc4\x97\n_START_PARAGRAPH_\nRegionas \xc5\xbeinomas savo gana savitais patiekalais. \xc5\xbdinomiausi i\xc5\xa1 j\xc5\xb3 yra kiaulienos, rop\xc4\x97s ir sor\xc5\xb3 tro\xc5\xa1kinys bujta repa bei sluoksniuotas pyragas prekmurska gibanica."